La produzion musicâl te lenghe proprie e je une des manifestazions plui interessantis de esistence, de resistence e de vivarositât culturâl des minorancis e des nazions cence stât. Chest aspiet al vâl ancje tal câs dal Friûl, là che za di timp la lenghe furlane e ven doprade in musiche in maniere continuative e cun bogns risultâts.
Cheste situazion in moviment e cjate une sô prime descrizion analitiche tal libri di Marco Stolfo, La mê lenghe e sune il rock (e no dome chel). Friûl, Europe.
La publicazion, metude adun cuntune atenzion multidissiplinâr che e ten dentri ancje storie, politiche, societât, dirits linguistics, leterature e tutele des minorancis, al met dongje dâts, informazions, riferiments e testemoneancis e presente une une esplorazion organiche e detaiade de realtât furlane, de seconde metât dal secul passât al dì di vuê.
Dongje di chê, il libri al fâs indenant une panoramiche slargjade suntune schirie di altris esperiencis ator pe Europe, tra lenghis, sunôrs, ritmis e artiscj, de Ocitanie ae Sardegne, dal Paîs Basc ai Grisons, de Corsiche al Gales, dai Paîs Catalans ae Scozie, de Galizie ae Ladinie, des Asturiis ai sami dal Circul Polâr Artic fintremai ai grecanics e ai albanês de Basse Italie. Cun di plui, musiciscj, gjornaliscj e operadôrs che a fasin part des comunitâts furlane, sarde, ocitane, basche, catalane, slovene, ladine, bretone, albanese e frisone si cjatin adun intune taule taronde virtuâl, di dulà che a saltin fûr riflessions, valutazions e ideis.
La publicazion (par furlan e par talian) e da cont di un lavôr di ricercje e di documentazion che nol è dome di lei, ma ancje di scoltâ, stant che al ten dongje un cd cun cercis di musiche furlane «gnove» e «fuarte» e di chê cjantade par sart, par sloven, par ocitan, par todesc, par ladin e par albanês. Chel lavôr al è stât ancjemò disvilupât in altris oparis, a tacâ di Occitania, Friuli, Europa. La mia lingua suona il rock, e di chel e je saltade fûr ancje la trasmission cuindisinâl Babêl, Europe, che si pues scoltâle su lis frecuencis analogjichs e digjitâls di Radio Onde Furlane.
Miercus ai 18, a a tacâ di 9 mancul un cuart, a Remanzâs, li de aree gnove di Vicul Italico, e sarà une presentazion di ‘La mê lenghe e sune il rock (e no dome chel). Friûl, Europe’ cul autôr, cun Pauli Cantarut e cun DJ Tubet. La partecipazion e je libare. Altris informazions si cjatin achì.
fur_Latn fur_Latn fur_Latn fur_Latn fur_Latn fur_Latn